SKRIFTLIG FORESPØRGSEL P-0052/02

af Dana Scallon (PPE-DE) til Rådet

(22. januar 2002)

Om: Forskning der anvender embryoer

I Rådet har fire medlemsstater (Italien, Tyskland, Østrig og Irland) modsat sig EU-finansiering af forskning, der anvender menneskelige embryoer. Denne forskning er også forbudt i Frankrig. Hvorledes betragter Rådet på baggrund af Den Europæiske Unions sjette rammeprogram for forskning (2001-2006) Europa-Parlamentets lovgivningsmæssige beslutning af 14.11.2001(1), som vil medføre udvidelse af forskningsstøtten til at omfatte projekter, der er blevet udelukket i en tredjedel af medlemsstaterne?

I denne forbindelse hævder Kommissionens Generaldirektorat for Forskning, som formodes at rejse alle sådanne spørgsmål vedrørende embryoforskning, som vækker bekymring, at det fremmer et afbalanceret syn på muligheder og problemer i tilknytning til forskning, der anvender embryoer(2). Hvorledes betragter Rådet det forhold, at Generaldirektoratet for Forskning ved hele tiden at fremme forskning, der anvender embryoer, simpelt hen har ignoreret disse nationale love og sammenlignet dem med Taleban-holdninger(3)?

(1) Lovgivningsmæssig beslutning om forslag til Europa-Parlamentets og Rådets afgørelse om Det Europæiske Fællesskabs flerårige rammeprogram for forskning, teknologisk udvikling og demonstration 2002-2006 som bidrag til realiseringen af det europæiske forskningsrum (KOM(2001) 94 C5-0087/2001 2001/0053(COD)).

(2) Skrivelse af 21.12.2001 fra kommissionsmedlem Busquin til et medlem af Europa-Parlamentet.

(3) Busquins pressekonference af 18.12.2001.

Svar

(13. maj 2002)

Med hensyn til Rådets syn på Europa-Parlamentets lovgivningsmæssige beslutning af 14. november 2001 om Kommissionens forslag til sjette EF-rammeprogram for så vidt angår finansiering af forskning, der anvender menneskelige embryoer, vil det være det ærede medlem bekendt, at det i Rådets fælles holdning af 28. januar 2002 og navnlig i Rådets begrundelse hertil fastslås,

- at Rådet sammen med Europa-Parlamentet har vedtaget at indsætte henvisninger til en række relevante internationale instrumenter, som skal danne grundlag for den etiske vurdering af rammeprogrammets aktiviteter, herunder vedrørende forskning, som anvender menneskelige embryoer

- at Rådet, hvad angår fortolkningen af disse principper, på baggrund af den senere tids hurtige udvikling, især inden for bioteknologien, og de løbende debatter, bl.a. i Europa-Parlamentet og på nationalt plan, imidlertid har fundet det upassende på indeværende tidspunkt at opstille en liste over forskningsemner, der skal udelukkes fra fællesskabsfinansiering. Rådet har dog givet tilsagn om at undersøge dette spørgsmål grundigere med Europa-Parlamentet på et passende tidspunkt.

Ved vedtagelsen af Rådets fælles holdning tilkendegav nogle delegationer, herunder de delegationer, det ærede medlem nævner, deres synspunkter med hensyn til forskning, der indebærer anvendelse af menneskelige embryoer. Disse synspunkter er gengivet i protokollen fra Rådets samling den 10. december 2001. Rådet vil for sin del uddybe sin holdning under drøftelserne i forbindelse med andenbehandlingen af forslaget til sjette rammeprogram.

Rådet er ikke i stand til at kommentere den holdning, visse af Kommissionens tjenestegrene har indtaget med hensyn til dette spørgsmål. Det foreslås, at det ærede medlem henvender sig direkte til Kommissionen om dette spørgsmål.